ADVANCปันผลสูงเกินคาด
บจ.แจกปันผลดีเกินคาด &#8220;ADVANC&#8221; จ่าย 4.17 บาท
5 ส.ค. 2554

บจ.แจกปันผลดีเกินคาด “ADVANC” จ่าย 4.17 บาท 
หลังโชว์กำไรไตรมาส 2 กว่า 6,116 ล้านบาท โตขึ้น 25% บอกใบ้ครึ่งปีหลังมาร์จินหด
บริษัท แอดวานซ์ อินโฟร์ เซอร์วิส (ADVANC) แจกเงินปันผลระหว่างกาลปีนี้หุ้นละ 4.17 บาท สูงกว่าที่ตลาดคาดการณ์ไว้ที่ 4 บาท คิดเป็นอัตราผลตอบแทนปันผล 3.48% โดยบริษัท ชิน คอร์ปอเรชั่น (SHIN) ในฐานะผู้ถือหุ้นใหญ่อันดับหนึ่งสัดส่วน 42.52% ได้รับเงินปันผลทั้งสิ้น 5,269 ล้านบาท และสิงเทลถือหุ้นอันดับสอง รับเงินปันผลจำนวน 2,368 ล้านบาท 
บริษัท พรีเชียส ชิพปิ้ง (PSL) ใช้กำไรสะสมมาจ่ายระหว่างกาลครั้งที่ 2 ในปีนี้ในอัตราหุ้นละ 0.15 บาท และบริษัท พรีเมียร์ เทคโนโลยี (PT) แจกหุ้นละ 0.10 บาท คิดเป็นอัตราผลตอบแทน 2.5% เทียบกับราคาหุ้น 4 บาท
ด้าน ADVANC แจ้งผลดำเนินงานงวดไตรมาส 2 ปี 2554 ว่ามีกำไรสุทธิ 6,116.27 ล้านบาท กำไรสุทธิต่อหุ้น 2.06 บาท เพิ่มขึ้น 25.58% จากงวดเดียวกันของปีก่อน แต่ปรับตัวลดลง 1.87% จากไตรมาสแรกของปีนี้
ทั้งนี้ ในงวดไตรมาส 2 ปีนี้บริษัทมีรายได้รวม 3.11 หมื่นล้านบาท เพิ่มขึ้นจากงวดเดียวกันของปีก่อนที่มีรายได้รวม 2.65 หมื่นล้านบาท 
“ปกติไตรมาส 2 จะเป็นช่วงตกต่ำ แต่ปีนี้กลับมีรายได้สูงกว่าที่คาด และยังเติบโต 8.2% เมื่อเทียบกับปีที่แล้ว เพราะการแข่งขันไม่รุนแรง ผู้บริโภคมีความเชื่อมั่นขึ้นมากขึ้น”
สำหรับงวด 6 เดือนบริษัทมีกำไรสุทธิ 1.23 หมื่นล้านบาท หรือกำไรต่อหุ้น 4.17 บาท เพิ่มขึ้น 25.66% จากงวดเดียวกันของปีก่อน ทำให้ ณ สิ้นเดือน มิ.ย. 2554 ADVANC มีเงินสดและรายการเทียบเท่าเงินสดสุทธิ 2.56 หมื่นล้านบาท
ขณะที่แนวโน้มรายได้ช่วงครึ่งปีหลังคาดว่ายังเติบโตได้ต่อเนื่อง จากบริการระบบเติมเงิน รายได้จากบริการข้อมูลโดยเฉพาะหลังจากการเปิดตัวบริการ 3จี บนคลื่น 900 MHz รวมถึงแอพพลิเคชันใหม่ๆ และกระแสนิยมการใช้สมาร์ตโฟน จะส่งผลให้รายได้จากการจำหน่ายอุปกรณ์และโทรศัพท์เคลื่อนที่เพิ่มขึ้นเช่นกัน 
อย่างไรก็ตาม อัตราการทำกำไรน่าจะลดลง เพราะกำไรจากการขายอุปกรณ์โทรศัพท์เคลื่อนที่มีแนวโน้มลดลง และการเปิดให้บริการ 3จี มีต้นทุนเพิ่มขึ้นแต่ค่าใช้จ่ายต่างๆ อยู่ในงบที่คาดการณ์ไว้ที่ 1 หมื่นล้านบาท